Diari Oficial de la Generalitat Valenciana


Sumari del DOGV 9615, del 12-06-2023 (2023/6322)

RESOLUCIÓ de 3 de maig de 2023, del director general de Qualitat i Educació Ambiental, per la qual es formula declaració d'impacte ambiental del projecte de modificació substancial de l'autorització ambiental integrada d'indústria ceràmica al polígon industrial Vall d'Alba, vial 5, parcel·la 2, del terme municipal de Vall d'Alba (Castelló). Expedient: (1693155) 035/2021/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9615

Data del DOGV
:   12-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6322


Data del document
:   03-05-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 3 de maig de 2023, del director general de Qualitat i Educació Ambiental, per la qual es formula declaració d'impacte ambiental del projecte de modificació substancial de l'autorització ambiental integrada d'indústria ceràmica al polígon industrial Vall d'Alba, vial 5, parcel·la 2, del terme municipal de Vall d'Alba (Castelló). Expedient: (1693155) 035/2021/AIA. [2023/6322]  
  
  
«Declaració d'impacte ambiental  
Expedient: (1693155) 035/2021/AIA.  
Títol: modificació substancial de l'autorització ambiental integrada d'indústria ceràmica.  
Promotor: Argenta Cerámica, SL.  
Òrgan substantiu: Direcció General de Qualitat i Educació Ambiental.  
Ref. òrgan substantiu: 041/21 IPPC.  
Localització: polígon industrial Vall d'Alba, vial 5, parcel·la 2 de Vall d'Alba (Castelló).  
NIMA: 3596093430.  
  
Antecedents i descripció del projecte  
Consta declaració d'impacte ambiental, emesa el 7 de juliol de 2004 (expedient 127/04-AIA) al si de l'autorització ambiental integrada 053/AAI/CV, que va ser atorgada per la Direcció General de Qualitat Ambiental a favor d'Argenta Cerámica, SL, l'11 de desembre de 2006.  
  
Actualment, l'empresa Argenta Cerámica, SL, promou un projecte de modificació substancial de l'autorització ambiental integrada d'indústria ceràmica al polígon industrial Vall d'Alba, vial 5, parcel·la 2, del terme municipal de Vall d'Alba (Castelló).  
El projecte presentat té com a objecte ampliar la producció a 2.222 t/dia. Es preveu realitzar l'ampliació en una segona nau ja construïda (zona 2), mitjançant instal·lació de premses, assecadors, línies d'esmaltació, forns, rectificadores, línies de classificació, filtres de mànegues i maquinària auxiliar.  
La ubicació on es troba la indústria està completament urbanitzada, compta amb totes les dotacions per al correcte funcionament d'aquesta, com ara subministrament municipal d'aigua industrial, subministrament d'energia elèctrica i subministrament de gas natural, així com xarxa de clavegueram per a l'evacuació d'aigües residuals sanitàries i per a aigües pluvials.  
El procés productiu de fabricació s'inicia amb la recepció de la matèria primera i l'emmagatzematge en sitges de l'argila atomitzada. L'argila es transporta mitjançant cintes i catúfols. Posteriorment, és introduïda en els motles de les premses hidràuliques i una vegada premsades les peces són introduïdes en l'assecador i d'ací passen a la línia d'esmaltació.  
Els diferents esmalts i colors que componen cada model són aplicats en la línia d'esmaltació per diferents mètodes: en cortina, per polvorització, en sec o mitjançant màquina d'injecció de tinta. Una vegada esmaltades les peces, s'introdueixen en els boxs mòbils i s'assequen abans d'entrar en el forn monoestrat de corrons on se sotmeten a una cocció ràpida. Les peces ja cuites se sotmetran al procés de rectificació en sec i poliment de vores. Finalment, les peces cuites passaran a la secció de classificació i paletització per a la seua posterior expedició.  
  
Quant als consums de la planta, el procés productiu utilitza energia elèctrica, gas natural i gasoil. El subministrament d'aigua destinada a consum humà procedeix de la xarxa municipal (lavabos i dutxes), i el consum estimat és de 6.300 m³/any. L'aigua per al procés industrial procedeix del subministrament municipal i d'un pou propi, i el consum estimat per al procés industrial és de 35.370 m³/any i per a tasques de neteja, de 33.330 m³/any.  
  
Tramitació administrativa  
Amb data 1 de març de 2021, es registra en el Servei d'Avaluació d'Impacte Ambiental (òrgan ambiental) un ofici del Servei de Prevenció i Control Integrat de la Contaminació (òrgan substantiu), en què se sol·licita el pronunciament sobre la suficiència i idoneïtat de la documentació presentada d'acord amb l'article 28 de la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, i s'hi adjunta la documentació següent: sol·licitud del promotor, projecte de modificació substancial d'autorització ambiental integrada, estudi d'impacte ambiental (ESIA), resum no tècnic i documentació complementària.  
  
El 16 de juliol de 2021, l'òrgan ambiental remet l'informe de suficiència a l'òrgan substantiu per a esmenar la documentació aportada i completar l'expedient.  
En data 16 de febrer de 2022, l'òrgan substantiu remet nova documentació per a completar l'expedient:  
- ESIA esmenat.  
- Fitxes de dades de seguretat en relació amb l'anàlisi de risc d'accidents greus.  
- Document de síntesi.  
En data 7 d'abril de 2022, l'òrgan substantiu remet nova documentació per a completar l'expedient:  
- Contracte de subministrament d'aigua empresa municipal (FACSA), d'agost de 2002, en què s'indica que el consum mínim serà de 900 m³/mes.  
- Notificació de la concessió d'aigües subterrànies (CHJ), de data 8 de juliol de 2008, concessió de 25 anys per a ús industrial i per a un volum màxim anual de 26.235 m³/any.  
En data 17 d'octubre de 2022, l'òrgan substantiu remet nova documentació per a completar expedient, i el resultat de la informació pública, sense que s'hagen presentat al·legacions al projecte.  
El 23 de novembre de 2022, l'òrgan substantiu remet informe favorable de l'Ajuntament de Vall d'Alba de data 19 d'octubre de 2022.  
  
El 3 de març de 2023, l'òrgan substantiu remet informe del Servei de Prevenció en l'Entorn Laboral, de data 1 de desembre de 2022, en relació amb el compliment de la normativa general de productes químics i biocides, en els aspectes referents a la salut; l'informe conclou que algunes de les FDS aportades no presenten les seccions i el contingut establits en la legislació.  
Simultàniament, l'òrgan substantiu va formular consulta a les administracions públiques afectades. S'ha rebut còpia dels informes següents:  
- Informe favorable condicionat de data 10 de maig de 2021 de la Confederació Hidrogràfica del Xúquer.  
- Informe favorable de l'Entitat de Sanejament d'Aigües (EPSAR) de data 25 de maig de 2021. En aquest s'indica que l'aigua prové del subministrament municipal, que és usada per al procés industrial, neteja i sanitari. La mercantil aboca les seues aigües residuals sanitàries a la xarxa de clavegueram municipal (punts d'abocaments ja autoritzats) i que l'empresa ha sol·licitat un nou punt d'abocament d'aigua sanitària en la zona 2. Les aigües residuals industrials seran gestionades en atomitzador extern. Així mateix, indica que la qualitat dels abocaments haurà de complir la legislació vigent i que no hauran d'impedir el compliment dels objectius fixats per la confederació hidrogràfica corresponent per a l'EDAR receptora.  
- Informe favorable condicionat del Servei de Protecció de l'Atmosfera de data 31 de maig de 2021  
  
Consideracions ambientals  
El sector ceràmic té àmplia implantació a la província de Castelló, i un grau de coneixement i desenvolupament tecnològic tal que les millors tècniques disponibles són àmpliament conegudes i aplicades.  
  
Vall d'Alba se situa en la zona de qualitat de l'aire: zona ES1003: Millars-Penyagolosa (àrea costanera). L'empresa se situa al sud-oest de la població, al polígon industrial Caseta Blanca, es tracta d'una zona de nou desenvolupament industrial (ZND-IN) segons el Pla general de Vall d'Alba. Consultat el visor cartogràfic, el polígon es troba delimitat per la CV15 i el barranc de la Juncosa, que és l'element natural més pròxim. Al voltant de la zona industrial es localitzen terrenys de cultiu majoritàriament de secà i algunes edificacions aïllades com ara el Mas de l'Albalat al sud, Caseta Blanca a l'oest i Mas de Julià al nord de la indústria.  
Les afeccions per emissions a l'atmosfera es produeixen durant les etapes de càrrega i descàrrega, transport i manipulació de matèries primeres, que generen gran quantitat de partícules difuses, que seran aspirades per filtres de mànegues. El transport de materials es farà en vehicles coberts per tendals, l'emmagatzematge de matèries primeres es realitzarà en sitges estanques, amb l'objectiu de minimitzar les emissions. Així mateix, es realitzarà control dels contaminants emesos en cadascun dels focus; en el cas que les emissions dels forns superen els límits de contaminació autoritzats, es col·locaran filtres.  
Els sorolls i les vibracions que poden produir-se per l'activitat es minimitzaran amb l'aplicació de diferents mesures correctores. Els tancaments incorporaran aïllament a fi d'esmorteir la transmissió del so. Si apareixen vibracions, s'instal·laran suports flexibles tipus goma o suro. Si les vibracions foren excessives s'adoptarien mesures d'equilibrament dinàmic i estàtic per a eliminar-les en l'origen. Els ventiladors i motors estaran dotats d'un encapsulat de material acústic per a reduir el nivell sonor.  
El promotor no preveu emissió d'olors durant la realització de l'activitat, ja que tots els residus es troben dins de recipients, bidons, big-bags i altres elements que fan que es troben aïllats.  
  
L'aigua residual industrial es recull mitjançant canalons impermeables independents a les de recollida de pluvials i de desguàs. Aquests canalons condueixen fins a basses impermeables d'acumulació, tant les aigües industrials com l'aigua residual derivada dels treballs de neteja (dolls d'aigua) que arrossegarà restes de producte, així com restes de producte en cas de vessament accidental, que per gravetat passaran als esmentats canalons. Posteriorment, l'aigua residual industrial de les basses d'acumulació és enviada a atomitzador extern mitjançant un gestor autoritzat.  
Les aigües sanitàries procedents de lavabos, serveis, dutxes i vestuaris seran conduïdes per canonades específiques separades de qualsevol altre tipus d'aigües, a la xarxa de clavegueram municipal.  
La instal·lació compta amb xarxa específica per a aigües pluvials. L'aigua serà recollida i conduïda per canalons i baixants, distribuïts al llarg de les naus, fins a col·lectors enterrats o per làmina, per al posterior abocament a la xarxa municipal de pluvials.  
Els residus es produiran majoritàriament durant el procés productiu, i els punts de recollida se situaran en cadascun dels punts de generació d'aquests. Posteriorment, es traslladaran a un magatzem de residus general, condicionat i cobert. Allà, són buidats en contenidors exclusius per a cada tipus de residu, on romandran fins a ser retirats pel gestor autoritzat. No obstant això, alguns dels residus romandran en el lloc on es generen fins a ser retirats per un gestor. Una excepció és el cas dels recipients, procedents dels proveïdors de matèries primeres, que es troben contaminats amb esmalt, colors, vehicles, etc. i que, prèviament a la devolució, es netejaran amb aigua a pressió en la secció d'esmaltació. L'aigua d'aquesta neteja es recollirà mitjançant els canalons fins a les basses d'aigua residual industrial en espera de ser enviada a atomitzador extern per a la seua valoració. Quant als residus sòlids assimilables a urbans procedents d'oficines, menjador, etc., són depositats i transportats en contenidors específics per al posterior trasllat a contenidors de RAU externs, per a la seua recollida pels serveis de neteja municipals.  
  
  
La mercantil compta amb instal·lacions per a previndre el risc de legionel·losi en els sistemes d'aigua calenta sanitària, en els sistemes d'instal·lació interior d'aigua freda de consum humà i en els sistemes d'aigua contra incendis.  
El promotor proposa un programa de vigilància ambiental, en el qual diàriament es netejaran els llocs de treball, es realitzarà inspecció visual dels residus emmagatzemats i dels seus contenidors; en cas d'emissions o efluents d'aquests contenidors, es procedirà a la seua neteja. Així mateix, s'inspeccionarà diàriament de manera visual el nivell de les basses i l'estat dels filtres de mànegues existents. Trimestralment, es realitzarà el manteniment dels filtres. Anualment, es realitzarà la neteja completa de la maquinària de l'empresa. Cada dos anys o cada tres, es realitzarà el mesurament de les emissions dels focus contaminants que corresponga segons planificació, portant un llibre de registre de control d'emissions atmosfèriques i acústiques, i prenent les mesures necessàries per a minimitzar-les. El promotor notificarà a l'organisme competent qualsevol modificació relacionada amb els processos que puguen afectar l'emissió de contaminants, així com les avaries o anomalies que pogueren afectar el medi ambient. Se seguirà la cerca de bones pràctiques i mètodes operatius més eficients de treball, neteja, manteniment, manipulació de productes i matèries primeres. Es formarà i sensibilitzarà el personal per a aplicació de bones pràctiques mediambientals, així com la manera d'actuar en cas d'abocament accidental. S'incorporarà el factor mediambiental al departament de compres de la mercantil. Es realitzarà el manteniment, neteja i posada a punt de les instal·lacions d'acumulació d'aigua de procés.  
  
  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (grup IV, apartat k.  
L'expedient ha observat els tràmits previstos en la secció 1a, capítol II, del títol 2, de la Llei 21/2013, de 9 de desembre, d'avaluació ambiental, i en les altres disposicions aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot l'anterior, a proposta del Servei d'Avaluació d'Impacte Ambiental, fent ús de les atribucions que tinc, resolc:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el Projecte de modificació substancial de l'autorització ambiental integrada d'indústria ceràmica, promogut per Argenta Cerámica, SL, a Vall d'Alba (Castelló), sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i l'altra documentació que es troba en l'expedient, i de conformitat amb les condicions següents:  
1. Les operacions de gestió (emmagatzematge temporal i recollida per un gestor autoritzat) de les partícules capturades pels filtres de mànegues es realitzaran de manera que s'assegure el confinament de les partícules i s'evite la seua dispersió en l'ambient. Els filtres de mànegues estaran dotats de contenidors o saques adequats per a emmagatzemar les partícules, evitant la deposició directa d'aquestes sobre el sòl.  
2. Totes les operacions d'emmagatzematge i manipulació de materials pulverulents entrants en el complex es realitzaran en naus tancades i en depressió. Així mateix, haurà d'assegurar-se el tancament de tots els sistemes de transport de matèries primeres pulverulentes a la fàbrica (cintes transportadores, catúfols, etc.).  
3. Les operacions de càrrega i trituració de matèries primeres a granel, així com les operacions d'emmagatzematge i descàrrega de grànul atomitzat, i les operacions d'emmagatzematge de material pulverulent recuperat en els sistemes correctors, de materials molts i fins, es duran a terme en naus tancades dotades de sistema d'aspiració amb depuració posterior.  
4. S'haurà de dur a terme manteniment de les basses d'acumulació i canalons, de manera que quede assegurada la seua impermeabilitat i estanquitat al llarg del temps  
5. En la línia o línies d'aigua susceptibles de generar abocaments d'aigües residuals no haurà d'existir cap sistema d'alleujament capaç de generar abocament per qualsevol mitjà i periodicitat a domini públic hidràulic.  
6. Les basses d'acumulació de la indústria hauran de disposar de capacitat adequada i estaran sobredimensionades, respecte a les condicions normals de funcionament, a fi d'evitar vessaments que pogueren arribar a la xarxa d'evacuació d'aigües pluvials.  
7. Els recipients o bidons trencats o oberts, que puguen contindre restes de matèries primeres o residus, s'emmagatzemaran a l'interior de les naus i en condicions d'emmagatzematge adequades fins a la seua recollida per un gestor autoritzat.  
8. Hi són aplicables les condicions establides en les anteriors resolucions d'impacte ambiental en relació amb el funcionament i l'explotació de la planta.  
9. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació d'aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si escau, siguen procedents en la via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 3 de maig de 2023.- El director general de Qualitat i Educació Ambiental: Joan Piquer Huerga.»